b'\n_START_ARTICLE_\nIvan Cesar (literat)\n_START_SECTION_\n\xc5\xbdivljenje in delo\n_START_PARAGRAPH_\nMagistriral je na temo strukturalne analize Potr\xc4\x8deve pripovedne proze, leta 1974 je doktoriral z naslovom Poetika pripovedne proze Cirila Kosma\xc4\x8da, in sicer na Filozofski fakulteti v Ljubljani. Zaposlil se je na oddelku za slavistiko zagreb\xc5\xa1ke Filozofske fakultete, s predavanji in referati je redno sodeloval na slovenisti\xc4\x8dnih simpozijih Obdobja in bil vabljen na letne Seminarje slovenskega jezika, literature in kulture._NEWLINE_Ukvarjal se je z ju\xc5\xbenoslovanskimi literaturami, posebno pozornost pa je posve\xc4\x8dal slovenski literaturi, predvsem baro\xc4\x8dni pridigi, razsvetljenski poetiki, ekspresionisti\xc4\x8dni pripovedi (Ivan Pregelj), socialnokriti\xc4\x8dnemu in socialisti\xc4\x8dnemu realizmu, literarni avantgardi, Cirilu Kosma\xc4\x8du, Ivanu Cankarju, Stanku Vrazu, Ivanu Potr\xc4\x8du idr. Svoje delo je zbral v monografijah Poetika pripovedne proze Cirila Kosma\xc4\x8da (1981), Od rije\xc4\x8di do znaka (1990) in v pregledu slovenske knji\xc5\xbeevnosti za hrva\xc5\xa1ke \xc5\xa1tudente slavistike z naslovom Slovenska knji\xc5\xbeevnost (1991), ki ga je izdal skupaj s prof. dr. Jo\xc5\xbeetom Poga\xc4\x8dnikom. To delo predstavlja literarnozgodovinski pregled razvoja slovenske knji\xc5\xbeevnosti, zlasti njene uokvirjenosti v evropsko literarno dogajanje._NEWLINE_Kot izreden poznavalec tujih jezikov je veliko prevajal iz francoske in nem\xc5\xa1ke, predvsem pa iz slovenske knji\xc5\xbeevnosti (Kosma\xc4\x8d, Kocbek) v hrva\xc5\xa1\xc4\x8dino. Bil je urednik, ukvarjal se je z literarno kritiko in poezijo. V pesmih se je izra\xc5\xbeal v latin\xc5\xa1\xc4\x8dini, zato je njegovo ime uvr\xc5\xa1\xc4\x8deno v svetovno antologijo latinskega jezika Carmina latina recentiora, ki je iz\xc5\xa1la leta 1975 v ZR Nem\xc4\x8diji. Do vstopa v politiko je na hrva\xc5\xa1kem radiu in \xc4\x8dasopisju predstavljal slovenske novitete. Ustanovil je kr\xc5\xa1\xc4\x8dansko demokratsko stranko (HKDU \xe2\x80\x93 Hrva\xc5\xa1ka kr\xc5\xa1\xc4\x8danska demokratska unija) in leta 1992 kandidiral na predsedni\xc5\xa1kih volitvah.'